Virallinen lehti nro C 076 , 11/03/1998 s. 0059



KIRJALLINEN KYSYMYS E-1849/97 komissiolle esittäjä(t): Daniela Raschhofer (NI) (30. toukokuuta 1997) Aihe: Pinta-alatuki Miten aiotaan tulevaisuudessa estää se, että pinta-alatukea haettaessa pinta-ala ilmoitetaan väärin? Millaisen valvontajärjestelmän komissio aikoo luoda tätä varten? Mihin mennessä järjestelmän tulee olla valmis? Kuinka suuri on väärin ilmoitettujen pinta-alojen prosenttiosuus Itävallassa? Missä EU:n jäsenvaltiossa tämä prosenttiosuus on suurin? Missä EU:n jäsenvaltiossa osuus on pienin? Kuinka suuri taloudellinen vahinko tästä on aiheutunut EU:lle? Millaiset rankaisu- tai korvausvaatimusmahdollisuudet komissiolla on tällaisissa petostapauksissa? Millaisia kaikkiin näihin kysymyksiin liittyviä, vuotta 1996 koskevia tietoja on käytettävissä? Komission jäsenen Franz Fischlerin komission puolesta antama vastaus (3. heinäkuuta 1997) Kun yhteisen maatalouspolitiikan uudistamisen yhteydessä tiettyjen peltokasvien tuottajia varten otettiin asetuksen 1765/92/ETY ((EYVL L 181, 1.7.1992. )) mukaisesti käyttöön pinta-alasidonnaiset tasausmaksut, jäsenvaltioiden oli neuvoston asetuksen 3508/92/ETY ja komission asetuksen 3887/92/ETY ((EYVL L 355, 5.12.1992. )) mukaisesti luotava yhdennetty hallinto- ja valvontajärjestelmä (IACS), jonka yhteydessä tehdään muun muassa tarkastuksia perusteettomien maksujen välttämiseksi. Sen tärkeimpiä piirteitä ovat järjestelmä, jonka avulla voidaan saada selville kaikkien maanviljelyyn käytettyjen peltojen sijainti, koko ja käyttö, laajat automaattiset tarkastukset mahdollistava tietokanta ja yhtenäinen valvontajärjestelmä, jonka laajoissa erityistarkastuksissa voidaan havaita perusteettomat hakemukset. Jäsenvaltiot saivat 1. tammikuuta 1997 asti ulottuvan siirtymäkauden IACSin täyttä käyttöönottoa varten (Itävallan, Ruotsin ja Suomen osalta siirtymäkausi kestää 1. tammikuuta 1998 asti). Tiettyjä näitä päivämääriä ennen saatavissa olevia järjestelmän osia oli kuitenkin käytettävä tarkastuksissa heti kun ne olivat toimintavalmiita. Itävallassa järjestelmä on jo laadittu valmiiksi. Yhteisön yhdennettyä järjestelmää koskeva lainsäädäntö sisältää muun muassa seuraamuksia rahoitustuen vähennysten muodossa silloin kun pinta-ala, jolle tukea haetaan, ylittää tarkastuksissa todetun pinta-alan. Jäsenvaltiot ilmoittavat komissiolle vuosittain niiden perusteettomien hakemusten suhteellisen määrän, jotka kansallinen hallinto oikaisee käsittelyvaiheessa. Pyydetyt tiedot lähetetään suoraan parlamentin jäsenelle ja parlamentin sihteeristölle. Ne koskevat vuotta 1995, koska vuotta 1996 koskevat tiedot eivät ole vielä saatavissa. Lisäksi komissio suoritti useita tarkastuksia kaikissa jäsenvaltioissa. Nämä tähtäsivät sen varmistamiseen, että IACSin perustaminen ja soveltaminen oli asianmukaista. Kun yhteisön säädöksiä ei sovelleta asianmukaisesti, tilien tarkastamisen ja hyväksymisen yhteydessä ehdotetaan rahoitusoikaisuja. Perusteettomasti ilmoitettujen pinta-alojen laajuutta ja tämän vaikutusta yhteisön talousarvioon on vaikea määrittää. Vertailtuaan tarkastusten tuloksia komissio arvioi yhteisön taloudellista etua koskevat riskit, jotka aiheutuvat yhteisön lainsäädännön epätyydyttävästä täytäntöönpanosta jäsenvaltioissa, ja ehdottaa tarpeen mukaan kiinteämääräisiä korjauksia, ellei syntynyttä rahallista vahinkoa voida määrittää tarkemmin.